b'\n_START_ARTICLE_\nAladinova \xc4\x8dude\xc5\xbena svetilka\n_START_SECTION_\nVsebina\n_START_PARAGRAPH_\n\xc4\x8carovnik Hu je pri\xc5\xa1el na Kitajsko, da bi na\xc5\xa1el zaklad in svetilko, ki je pripadala de\xc4\x8dku Aladinu. Aladina je zvabil do travnika, na katerem je bil rov s kamnitim pokrovom. Hu mu je naro\xc4\x8dil, naj gre v rov in mu prinese svetilko. Aladin je v rovu videl ogromno ble\xc5\xa1\xc4\x8de\xc4\x8dega in dragega kamenja. V \xc5\xbeepe si je natla\xc4\x8dil kamenje, si svetilko obesil okrog vratu in se vrnil proti izhodu. Ker pa je bil Aladin tako oblo\xc5\xbeen z dragulji in s svetilko, se je zagozdil v rovu in ni mogel ne naprej ne nazaj. Ko je Hu videl, da mu ne more vzeti svetilke, je jezen od\xc5\xa1el nazaj v Afriko, Aladina pa je pustil v rovu. Aladin je nameraval pri\xc5\xbegati svetilko, ko pa je podrgnil po njej, se je pred njim prikazal duh. Aladinu je povedal, da mu lahko izpolni vsako \xc5\xbeeljo. Aladin si je za\xc5\xbeelel, da bi pri\xc5\xa1el na travnik in \xc4\x8dez nekaj trenutkov se je \xc5\xbee zna\xc5\xa1el na travniku. Tekel je domov k mami in zdaj, ko je imel Aladin svetilko iz katere je prihajal duh in mu izpolnjeval \xc5\xbeelje, se je za\xc4\x8delo druga\xc4\x8dno \xe2\x80\x93 bolj\xc5\xa1e \xc5\xbeivljenje._NEWLINE_Ko je Aladin odrasel, se je zaljubil v cesarjevo h\xc4\x8derko Budur. Mamo je prepri\xc4\x8dal, da je k cesarju nesla dragulje in ga prosila, naj dovoli, da se princeska Budur poro\xc4\x8di z Aladinom. Cesar je rekel, da bo dovolil poroko, \xc4\x8de mu Aladin do naslednjega jutra na cesarjevem polju sezida najlep\xc5\xa1i grad. Aladin je duhu naro\xc4\x8dil, naj sezida grad. Zjutraj je sredi polja stal prekrasen grad, nad katerim je bila navdu\xc5\xa1ena tudi princeska Budur. Ko je Budur videla Aladina, se je v hipu zaljubila vanj. Ko je grad videl \xc5\xa1e cesar, je brez oklevanja dovolil poroko. Po razko\xc5\xa1ni svatbi sta se Budur in Aladin naselila v novem gradu. Aladinova svetilka, v kateri je spal duh, pa je visela nad njuno posteljo._NEWLINE_V Afriki je \xc4\x8darovnik Hu gledal v svojo \xc4\x8darovni\xc5\xa1ko kroglo in videl, kako dobro se godi Aladinu. Vrnil se je na Kitajsko. Kupil je nekaj novih svetilk in opazoval, kdaj bo Aladin \xc5\xa1el od doma. Ko Aladina ni bilo doma, je Hu pri\xc5\xa1el bli\xc5\xbeje h gradu in za\xc4\x8del vpiti, da zamenja nove svetilke za stare. Princeska Budur ga je sli\xc5\xa1ala in se spomnila stare svetilke, ki visi nad posteljo. Odnesla jo je \xc4\x8darovniku, ta pa jo je pograbil podrgnil po njej. Duhu je ukazal, naj prenese njega, Budur in grad v Afriko. Duh ga je \xc5\xa1e enkrat vpra\xc5\xa1al, kam naj jih prenese in Hu je ves besen zakri\xc4\x8dal, da v Afriko. Ta klic je sli\xc5\xa1al Aladin, toda ko je prihitel do polja, so \xc4\x8darovnik Hu, Budur in grad \xc5\xbee izginili. Aladin je na konju oddirjal proti Afriki. Na\xc5\xa1el je grad in na oknu opazil \xc5\xbealostno Budur. \xc4\x8carovnika ni bilo doma, zato ji je Aladin naro\xc4\x8dil, naj Huju v vino name\xc5\xa1a uspavalni pra\xc5\xa1ek. Ko se je Hu vrnil je najprej pove\xc4\x8derjal, nato pa spil vino, v katerem je bil raztopljen uspavalni pra\xc5\xa1ek. Takoj za tem je \xc4\x8darovnik Hu zaspal in takrat je izza zavese sko\xc4\x8dil Aladin in \xc4\x8darovniku odsekal glavo. Aladin je podrgnil po svetilki in duhu naro\xc4\x8dil, naj jih prenese nazaj na cesarjevo polje. V trenutku je grad stal na starem mestu. H gradu sta pritekla cesar in Aladinova mama, za njima pa \xc5\xa1e me\xc5\xa1\xc4\x8dani vsega mesta. Priredili so veselico, na kateri se je jedlo, pilo, vriskalo in rajalo.\n_START_SECTION_\nLiki\n_START_PARAGRAPH_\nGlavna knji\xc5\xbeevna oseba je pogumni de\xc4\x8dek Aladin, kateremu pripada \xc4\x8dude\xc5\xbena svetilka._NEWLINE__NEWLINE_Stranske knji\xc5\xbeevne osebe so: hudobni \xc4\x8darovnik Hu, Cesar, cesarjeva h\xc4\x8derka Budur in duh.\n_START_SECTION_\nAnaliza pravljice\n_START_PARAGRAPH_\nDelo Aladinova \xc4\x8dude\xc5\xbena svetilka je napisana po pravljici iz Tiso\xc4\x8d in ene no\xc4\x8di._NEWLINE_Dogajalni prostor je bogato mesto na Kitajskem, kjer je \xc5\xbeivel Aladin s svojo mamo. Malo ven iz mesta je travnik, na katerem je kamniti pokrov z bronastim ro\xc4\x8dajem; pod pokrovom pa je rov, na koncu katerega je svetilka. Prekrasen grad je stal v mestu, na cesarskem polju. V Afriki pa je \xc5\xbeivel \xc4\x8darovnik Hu._NEWLINE_\xc4\x8cas dogajanja ni to\xc4\x8dno dolo\xc4\x8den._NEWLINE_Pravljica vsebuje tudi\xc2\xa0\xc2\xbb\xc4\x8darobni predmet\xc2\xab\xc2\xa0\xe2\x80\x93 tj. stara \xc4\x8dude\xc5\xbena svetilka, iz katere pride duh, ki uresni\xc4\x8duje \xc5\xbeelje tistemu, ki podrgne svetilko.'